CELEX: 52016PC0649
Language: hr
Date: 2016-10-10
Title: Prijedlog ODLUKE VIJEĆA o stajalištu koje u ime Europske unije treba zauzeti u Odboru za pridruživanje u sastavu zaduženom za trgovinu osnovanom Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane

EUROPSKA KOMISIJA
            Bruxelles, 10.10.2016.
            COM(2016) 649 final
            2016/0317(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Odboru za pridruživanje u sastavu zaduženom za trgovinu osnovanom Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               Razlozi i ciljevi prijedloga
            
            
               Priloženi prijedlog pravni je instrument za utvrđivanje stajalištâ Unije koje u njezino ime treba donijeti u tijelu osnovanom sporazumom o pridruživanju između Unije i treće zemlje. Posebno se odnosi na provedbu Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane („Sporazum”), u pogledu donošenja popisa arbitara za rješavanje sporova o pitanjima povezanima s trgovinom. 
            
            
               Sporazum je potpisan 27. lipnja 2014., a dio Sporazuma privremeno se primjenjuje od 1. rujna 2014., dok ga ne ratificiraju države članice. Odlukom Vijeća (EU) 2016/839 od 23. svibnja 2016.
                  1
                odobreno je sklapanje Sporazuma, koji je u skladu s svojim člankom 464. stavkom 2. stupio na snagu 1. srpnja 2016.
            
            
               Sporazumom je osnovan Odbor za pridruživanje u sastavu zaduženom za trgovinu koji prati provedbu glave V. (Trgovina i pitanja povezana s trgovinom) Sporazuma i rješava s time povezana pitanja. Da bi se osiguralo pravilno funkcioniranje mehanizma za rješavanje sporova, navedeni odbor mora sastaviti popis arbitara, kako je predviđeno člankom 404. Sporazuma. 
            
            
               Ovim se prijedlogom zamjenjuje Prijedlog Komisije COM(2015)390 final
                  2
               . Zamjena prijedloga nužna je jer dva arbitra koje je predložila Republika Moldova više ne ispunjavaju uvjete iz članka 404. stavka 2. Sporazuma. Europska komisija preporučuje Vijeću da prihvati druga dva kandidata koje je predložila Republika Moldova i koji ispunjavaju uvjete iz članka 404. stavka 2. Sporazuma. K tome, ovaj je prijedlog odraz činjenice da je Sporazum stupio na snagu 1. srpnja 2016.
            
            
               Dosljednost s postojećim odredbama politike u određenom području
            
            
               Ovim se prijedlogom provodi zajednička trgovinska politika Unije prema zemljama istočnog partnerstva na temelju odredaba navedenog Sporazuma. Cilj je prijedloga uspostaviti potrebne institucionalne instrumente kojima će se Uniji i Republici Moldovi omogućiti učinkovito rješavanje bilateralnih sporova u pogledu primjene i tumačenja Sporazuma. Prijedlog je u skladu s pristupom Unije pravilima za rješavanje sporova dogovorenima ili provedenima u okviru sporazumâ o slobodnoj trgovini s drugim trgovinskim partnerima. 
            
            
               Dosljednost u odnosu na druge politike Unije
            
            
               Ovaj je prijedlog u skladu s drugim vanjskim politikama Unije te ih nadopunjuje, a to posebno vrijedi za europsku politiku susjedstva i politiku razvojne suradnje u odnosu na Republiku Moldovu.
            
            
               2.Pravna osnova, supsidijarnost i proporcionalnost
            
            
               Pravna osnova
            
            
               Pravna osnova za utvrđivanje stajališta koje u ime Unije treba zauzeti u odborima osnovanima Sporazumom jest Ugovor o funkcioniranju Europske unije, a posebno njegov članak 207. stavak 4. u vezi s člankom 218. stavkom 9. 
            
            
               Supsidijarnost (za neisključivu nadležnost)
            
            
               Zajednička trgovinska politika u skladu s člankom 3. UFEU-a definira se kao isključiva nadležnost Unije. Stoga se ne primjenjuje načelo supsidijarnosti.
            
            
               Proporcionalnost
            
            
               Ovaj prijedlog nužan je radi provedbe međunarodnih obveza Unije utvrđenih Sporazumom s Republikom Moldovom. 
            
            
               Odabir instrumenta
            
         
         
            
               Ovaj prijedlog u skladu je s člankom 218. stavkom 9. UFEU-a, kojim se predviđa donošenje odluka u Vijeću. Ne postoji drugi pravni instrument kojim bi se moglo koristiti u svrhu postizanja cilja iz ovog prijedloga.
            
            
               3. REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               Ex post evaluacija / provjera primjerenosti postojećeg zakonodavstva
            
            
               
                  Nije primjenjivo.
               
            
            
               Savjetovanja s dionicima
            
            
               Savjetovanja s dionicima nisu relevantna za ovaj prijedlog.
            
            
               Prikupljanje i primjena stručnih znanja
            
            
               
                  Komisija je u obzir uzela podatke koje su države članice posljednjih godina dostavile u pogledu državljana zemalja Unije koji su primjereni za arbitre i kvalificirani postupati kao arbitri u sporovima pokrenutima u vezi s trgovinskim sporazumima Unije.
               
            
            
               Procjena učinka
            
            
               
                  Prijedlog se odnosi na provedbu institucionalnih aspekata Sporazuma između Unije i Republike Moldove, a posebno njegove glave V. o trgovini i pitanjima povezanima s trgovinom. Prijedlog nema učinka na gospodarsku, socijalnu ili okolišnu politiku Unije. Sporazum je stupio na snagu 1. srpnja 2016., a njegova je provedba u vrlo ranoj fazi. 
               
            
            
               Primjerenost propisa i pojednostavnjivanje
            
            
               
                  Sporazum između Unije i Republike Moldove ne podliježe postupcima Programa za primjerenost i učinkovitost propisa (REFIT); njime se ne podrazumijevaju nikakvi troškovi za mala i srednja poduzeća i ne pokreću pitanja s gledišta digitalnog okruženja. 
               
            
            
               Temeljna prava
            
            
               Prijedlogom se ne utječe na zaštitu temeljnih prava. 
            
            
               4.UTJECAJ NA PRORAČUN
            
            
               
                  Nije primjenjivo.
               
            
            
               5.OSTALI DIJELOVI
            
            
               Planovi provedbe i mehanizmi praćenja, evaluacije i izvješćivanja
            
            
               
                  Vijeće za pridruživanje EU-a i Republike Moldove redovito provjerava provedbu Sporazuma. Europska komisija obvezala se i da će Europskom parlamentu svake godine dostavljati izvješće o provedbi glave V. (Trgovina i pitanja povezana s trgovinom) Sporazuma, uključujući elemente obuhvaćene ovim prijedlogom.
               
            
            
               Dokumenti s obrazloženjima (za direktive)
            
         
         
            
               
                  Nije primjenjivo.
               
            
            
               Detaljno obrazloženje posebnih odredbi prijedloga
            
            
               
                  Cilj je prijedloga donošenje stajališta Unije u pogledu provedbe trgovinskog dijela Sporazuma između Unije i Republike Moldove. Glava V. (Trgovina i pitanja povezana s trgovinom) tog Sporazuma obuhvaća poglavlje 14. (Rješavanje sporova), kojim se predviđa mehanizam za rješavanje trgovinskih sporova između stranaka Sporazuma u vezi s primjenom ili tumačenjem trgovinskog dijela Sporazuma. Arbitražnim postupkom iz poglavlja 14. predviđa se da stranka koja je podnijela prigovor može zatražiti osnivanje arbitražnog vijeća za rješavanje bilateralnog spora. Člankom 404. Sporazuma utvrđuju se pravila za sastav arbitražnog vijeća. Sporazumom se predviđa sastavljanje popisa kvalificiranih osoba koje mogu obavljati dužnost arbitara. U skladu s time, nacrt popisa arbitara koji žele i mogu obavljati dužnost u arbitražnom vijeću bio je predmet rasprave s Vladom Republike Moldove te on sadržava pet kandidata arbitara koje je predložila Unija, pet kandidata arbitara koje je predložila Republika Moldova i pet državljana trećih zemalja koji mogu obavljati dužnost predsjednika arbitražnog vijeća. Popis će se upotrebljavati u slučajevima potrebe za uspostavom arbitražnog vijeća. 
               
            
            
               2016/0317 (NLE)
            
            
               Prijedlog
            
            
               ODLUKE VIJEĆA
            
            
               o stajalištu koje u ime Europske unije treba zauzeti u Odboru za pridruživanje u sastavu zaduženom za trgovinu osnovanom Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
            
            
               uzimajući u obzir prijedlog Europske komisije,
            
            
               budući da:
            
            
               (1)Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane
                  3
                („Sporazum”), stupio je na snagu 1. srpnja 2016. 
            
            
               (2)Člankom 404. stavkom 1. Sporazuma predviđa se da Odbor za pridruživanje u sastavu zaduženom za trgovinu, kako je utvrđeno člankom 438. stavkom 4. Sporazuma, mora u roku od šest mjeseci od stupanja na snagu Sporazuma utvrditi popis osoba koje će obavljati dužnost arbitara u postupcima rješavanja sporova.
            
            
               (3)U skladu s člankom 404. stavkom 1. Sporazuma nacrt popisa arbitara koji će obavljati dužnost u arbitražnom vijeću bio je predmet rasprave s Vladom Republike Moldove te on sadržava pet kandidata arbitara koje je predložila Unija, pet kandidata arbitara koje je predložila Republika Moldova i pet državljana trećih zemalja koji mogu obavljati dužnost predsjednikâ arbitražnog vijeća.
            
            
               (4)Stoga je primjereno utvrditi stajalište koje je u ime Unije potrebno donijeti u Odboru za pridruživanje u sastavu zaduženom za trgovinu u pogledu popisa osoba koje će obavljati dužnost arbitara u postupcima rješavanja sporova,
            
            
               DONIJELO JE OVU ODLUKU: 
            
            
               Članak 1.
            
            
               Stajalište koje Europska unija treba zauzeti u Odboru za pridruživanje u sastavu zaduženom za trgovinu u pogledu donošenja popisa osoba koje će obavljati dužnost arbitara u postupcima rješavanja sporova temelji se na nacrtu Odluke navedenog Odbora, priloženom ovoj Odluci.
            
            
               Predstavnici Unije u Odboru za pridruživanje u sastavu zaduženom za trgovinu mogu dogovoriti manje izmjene nacrta Odluke bez daljnje odluke Vijeća.
            
            
               Članak 2.
            
         
         
            
               Nakon donošenja Odluka Odbora za pridruživanje u sastavu zaduženom za trgovinu objavljuje se u Službenom listu Europske unije.
            
            
               Članak 3.
            
            
               Ova Odluka stupa na snagu na dan donošenja.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 141, 28.5.2016., str. 28.
               
               
                  
                     (2)
                  
                  
                     http://eur-lex.europa.eu/legal-content/EN/TXT/?qid=1469533573883&uri=CELEX:52015PC0390
                  
                   
               
               
                  
                     (3)
                  Odluka Vijeća 2014/492/EU od 16. lipnja 2014. o potpisivanju, u ime Europske unije, i privremenoj primjeni Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane (SL L 260, 30.8.2014., str. 1.).
               
            
      
    ---documentbreak--- 
      
         
               EUROPSKA KOMISIJA
            Bruxelles, 10.10.2016.
            COM(2016) 649 final
            PRILOG
             
            Prijedlogu odluke Vijeća
            o stajalištu koje u ime Europske unije treba zauzeti u Odboru za pridruživanje u sastavu zaduženom za trgovinu osnovanom Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane
            
               
         
         
            
               Nacrt
            
            
               Odluke br. 1/2016 Odbora za pridruživanje EU-a i REPUBLIKE MOLDOVE u sastavu zaduženom za trgovinu
            
            
               od …2016. 
            
            
               o sastavljanju popisa arbitara iz članka 404. stavka 1. Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane
            
            
               ODBOR ZA pridruživanje U SASTAVU ZADUŽENOM ZA TRGOVINU,
                     
            
            
               uzimajući u obzir Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane, potpisan 27. lipnja 2014. u Bruxellesu, a posebno njegov članak 404. stavak 1.,
            
            
               budući da:
            
            
               (1)Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane („Sporazum”), stupio je na snagu 1. srpnja 2016. 
            
            
               (2)U skladu s člankom 404. stavkom 1. Sporazuma Odbor za pridruživanje u sastavu zaduženom za trgovinu, kako je utvrđeno člankom 438. stavkom 4. Sporazuma, najkasnije šest mjeseci nakon stupanja na snagu Sporazuma sastavlja popis od 15 osoba koje će obavljati dužnost arbitara u postupcima rješavanja bilateralnih sporova,
            
            
               DONIO JE OVU ODLUKU:
            
            
               Članak 1.
            
            
               Popis arbitara koji mogu obavljati dužnost arbitara za potrebe članka 404. stavka 1. Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane, utvrđen je u Prilogu ovoj Odluci.
            
            
               Članak 2.
            
            
               Ova Odluka stupa na snagu na dan donošenja.
            
            
               Sastavljeno u …, …
            
            
                     
                  
                  
                     
                        Za Odbor za pridruživanje 
                     
                     
                        u sastavu nadležnom za trgovinu
                     
                     
                  
               
                     
                  
                  
                     
                        Predsjednik
                     
                  
               
               PRILOG
            
            
               POPIS ARBITARA IZ ČLANKA 404. STAVKA 1. SPORAZUMA
            
            
               Arbitri koje je predložila Republika Moldova
            
         
         
            
               1.Mihail BURUIANĂ 
            
            
               2.Procop BURUIANA
            
            
               3.Octavian CAZAC
            
            
               4.Lilia GRIBINCEA
            
            
               5.Viorel RUSU
            
            
               Arbitri koje je predložila Europska unija 
            
            
               1.Jacques BOURGEOIS 
            
            
               2.Claus–Dieter EHLERMANN
            
            
               3.Pieter Jan KUIJPER
            
            
               4.Giorgio SACERDOTI
            
            
               5.Ramon TORRENT
            
            
               Predsjednici
            
            
               1.Leora BLUMBERG (Južna Afrika)
            
            
               2.William DAVEY (Sjedinjene Američke Države)
            
            
               3.Merit JANOW (Sjedinjene Američke Države)
            
            
               4.Helge SELAND (Norveška)
            
            
               5.David UNTERHALTER (Južna Afrika)